
Nicki Night

Hemmelige møter

Oversatt av Lena M. Bakke

MINISERIE: FORBUDTE AFFÆRER


Velkommen til den nye miniserien Forbudte affærer. En dramatisk og storslått familiesaga om kjærlighet og konkurranse i Manhattans mest eksklusive miljøer. Dette er første del. 

Nicki Night er født og oppvokst i New York, og hun elsker å skape tøffe helter og heltinner fra hjembyen sin. Som en stor lesehest og forkjemper for kjærligheten, velger Nicki å skrive kjærlighetshistorier fordi hun mener at kjærligheten bør fremheves i verden. Hun fryder seg over å skrive kjærlighetsromaner fra samtiden, med uforglemmelige karakterer og akkurat nok drama til å sjokkere leserne. Nicki elsker spenning og jobber nå med å skrive sitt neste romantiske eventyr.


Takk, Gud, for at du hjalp meg gjennom dette enda en gang. Æret være Deg! Jeg elsker å skrive, og jeg er så velsignet som kan hengi meg til denne gleden. Jeg vil takke alle som inspirerer meg bare ved å være akkurat som de er. Takk Glenda Howard, Stacy Boyd og hele Harlequin Desire-teamet. Takk til mine skrivekollegaer som alltid inspirerer meg, Zuri Day, Lutishia Lovely, Tiffany L. Warren, Victoria Christopher Murray, ReShonda Tate Billingsley, Leslie Elle Wright, Sheryl Lister, Brenda Jackson, Beverly Jenkins, Donna Hill og så mange andre. Til dem jeg elsker, Big Les, Little Les, Milan og Laila, dere er livet mitt. Til søsknene mine, søskenbarn, bestevenner, lesere og bokklubbkompiser landet rundt, takk for at dere er med meg på reisen! Hvor hadde jeg vært uten deres støtte? Som jeg har sagt før, jeg aner ikke! Dere er fantastiske! 

«Vel, bedre lykke neste gang.» Seth Sanders var nærmest iskald og helt ubekymret.

Zoe Baldwin så Seths tilfredse glis. Han frydet seg. Hun gjorde sitt ytterste for å skjule følelsene sine. «Jepp. Neste gang», sa hun og vendte oppmerksomheten mot datamaskinen. Hun satt der rakrygget, med blikket rettet forover og overså ham fullstendig.

Hun var ferdig med prat, selv om hun egentlig ville ha brukt sterkere ord. Hun ville ikke fremstå som en bitter ansatt, som ikke ble forfremmet, men hun var bitter. Dette var andre gangen hun ble forbigått. Seth var avgjørende i begge tilfeller. Zoe kunne ikke bevise det, men innerst inne visste hun det.

Da Seth hadde gått, kjente Zoe truende tårer svi i øyekroken. Hun satte kursen mot toalettet, hvor hun låste seg inne og lot tårene renne. Hun hatet at raseriet fikk henne til å gråte. Når hun gråt følte hun seg svak.

Zoe trakk pusten dypt og rettet seg opp. Hun svelget tungt, lukket øynene og la lokk på alle følelser.

Seth var rett og slett hevngjerrig. Hun hadde vært en av veldig få kvinner hos Bowman Advisors som avviste sjekkeforsøkene hans. Hun brydde seg ikke om at han var sønn av et styremedlem. Han prøvde seg aldri på henne igjen, men hver eneste dag var han irriterende nok til å gjøre jobben uutholdelig. Ofte klarte hun å overse oppførselen hans, men nå sto han i veien for karrieren hennes.

Zoe trakk pusten dypt igjen. Enten måtte Seth dra, eller hun måtte det. Mentoren hennes hadde sagt at noen ganger sparket sjefene ansatte, men andre ganger sparket de ansatte sjefene. Det var på tide å sparke Seth.

Hun gikk ut av avlukket, vasket hendene og tørket øynene. Hun møtte sitt eget blikk i speilet, øyne som var så lik morens, og klistret på seg et smil. Hvis hun kunne håndtere utfordringene i livet hun levde, kunne hun håndtere slike som Seth. Hun forlot toalettet og ringte Willena Williams. Tøff, genial og velrespektert. Willena var et ikon i finansverdenen. Hun var også en av Zoes professorer fra universitetet og den mentoren Zoe stolte mest på.

«God morgen, Zoe.» Willenas stemme var klar og sterk. «Hatt en fin helg?»

«Ja, men i dag … er det ikke så bra. Har du tid til lunsj?»

«Lunsj får jeg ikke til, men vi kan møtes til middag. Jeg har ikke vært på Smiths på en stund. Jeg kunne trenge en god biff.»

«Det er perfekt. Klokken seks?»

«Flott. Vi sees.»

«Vi sees.»

Zoe følte seg litt bedre da hun gikk tilbake til kontoret. Hun håpte dagen ville gå raskt til hun skulle treffe Willena til middag.

Med det samme klokken ble fem, slo hun av datamaskinen, grep vesken og forsvant ut av døren. Etter en kort T-banetur ankom hun restauranten noen minutter før tiden. Willena kom like etter, og de fikk raskt et bord.

«Johnnie Walker Blue, uten is.» Willena bestilte standarddrinken sin fra servitøren før han hadde rukket å legge menyene foran dem. «Og hun vil ha …» Hun kikket på Zoe.

«Jeg tar riesling», sa Zoe.

«Å!» Willena holdt opp en finger da servitøren skulle snu seg. «Den beste rieslingen deres, takk.»

En dag ville Zoe gjerne drikke whisky slik som Willena. Drinkvalget hennes viste hva slags type hun var: Moden, raffinert, hard og glatt på samme tid, og det var aldri noe nonsens. Men inntil videre var Zoe en hvitvinskvinne.

«Hvordan går det?» Willena smurte smør på et varmt brød fra kurven på bordet og tok en bit.

«Ok.» Zoe fiklet med brødet sitt.

«Bare ok? Hvordan har familien det?»

«Alt bra. Stabilt. Og din?»

Willena hadde verken ektemann eller barn. Hun hadde vært gift med jobben i mer enn tjuefem år og hadde hatt noen få kjærester i løpet av den tiden. Hun hadde takket nei til flere frierier. I stedet var hun den stolte, velstående tanten som skjemte bort en hel hær av nieser og nevøer. «Nevøen min valgte Harvard. Følger i sin tantes fotspor. Jeg er så stolt.»

«Så flotte nyheter! Jeg vet det gjør deg glad.»

«Det gjør det.»

Willena ventet mens servitøren plasserte drikkevarene på bordet og de bestilte forretter og hovedretter.

«Nå», sa Willena da servitøren gikk. «Hva skjer på jobben?»

«Jeg ble forbigått igjen.»

«Hm.»

«Dette sved mer enn sist. Forrige gang trodde jeg det var rettferdig. Men denne gangen føles det personlig. Som sabotasje. Det er som de ikke vil at jeg skal klatre høyere i selskapet.»

«Hm.» Willena nikket. Og Zoe fortsatte.

«Seth virket glad for at jeg ikke ble forfremmet.» Zoe fortalte om samtalen deres samme morgen. «Han er så upassende noen ganger. Jeg skal klage på ham, men vil sørge for at tidspunktet er riktig. Jeg vil ikke virke som en sur taper.» Hun trakk pusten dypt for å roe seg ned. «Jeg er kvalifisert. Jeg fortjener dette.»

Zoe fortsatte å snakke til maten deres kom.

«Du vet at det selskapet er hjemmebane for gutteklubben», sa Willena til slutt. «Jeg forstår at du tror at du bare trenger å jobbe hardt for å bli belønnet, men ikke der.» Hun ristet på hodet. «Hvis du ikke står på godfot med den rette lederen eller har slektninger i styret, gjør du aldri karriere der.» Hun snøftet. «Du har fått det du trenger fra dem. Andre selskaper vil legge merke til dem på CV-en din. Nå må du videre. Så hva er planen?»

Godt spørsmål. Zoe hadde ingen. Hun bare visste at det var på tide å gå videre. «Jeg trenger en plan», innrømte hun.

«Ja. Spontanitet bør begrenses til kjærligheten. Planlegging er avgjørende i forretninger. Vi kan ikke ta forhastede valg angående karrierene våre. Tenk på hvor du ønsker å være om noen år og sørg for at ditt neste skritt fører deg i den retningen.»

Zoe var glad for at hun hadde ringt Willena. Hun hadde med veldig få ord gitt henne veldig gode råd.

«Og jeg har noen venner på de rette stedene.» Willena snakket alltid så ubesværet om det store nettverket sitt. «Du kjenner vel til Blackwell Wealth Management?»

«Selvsagt.»

«De utvider. Jeg skal spørre Bill hva som skjer. Kanskje er det en mulighet der. Jeg holder deg oppdatert.»

«Det setter jeg pris på.»

«I mellomtiden utarbeider du en plan og sender meg den. Så får vi se på hvilke muligheter du har.»

Zoe nikket. Plutselig føltes alt bedre. Seth skulle ikke hindre henne i å bli alt hun kunne bli. At han ikke ville forfremme henne, skulle ikke stanse karrieren hennes.

«Men hva med kjærlighetslivet?» Willena hevet et øyenbryn.

Zoe slengte hodet bakover og lo. «Willena! Jeg har det bra.»

«Du må more deg litt.»

«Hm, denne laksen er deilig!» Zoe forsøkte å kvele et smil da hun tok en munnfull. Willena fortsatte å stirre på henne med hevet øyenbryn.

Zoe lo igjen. Hun hadde ikke noe svar. Hun visste ikke om hun noensinne kunne besvare det spørsmålet.

«Jeg har akkurat hatt verdens verste intervju.» Ethan klasket seg i pannen og sukket. «Denne fyren var så arrogant at en skulle tro at han intervjuet meg for jobben som sjefen hans.»

«Jøss. Høres ut som du har møtt noen elendige kandidater i det siste. Da får jeg vel allikevel visepresidentstillingen?» spøkte broren, Carter, i telefonen.

«Det sa jeg ikke. Ikke bestill nye visittkort ennå, brutter. Jeg har tre intervjuer til bare i dag! Den VP-jobben er min.»

«Skal vi vedde?»

«Ingenting som litt vennlig konkurranse. Hva vil du vedde?»

«Hva med noe virkelig ydmykende?»

«Ha! Ikke gjør det mot deg selv. Jeg ville hate å le av smerten din når jeg vinner.»

Carter lo. «Du mener når jeg vinner. La meg tenke … Jeg har det! Taperen kjøper et splitter nytt Callaway-køllesett til taperen.»

«Det er noen fine golfkøller», sa Ethan. «La oss slenge inn en golfbil også.»

«Å, vil du kjøpe bil til meg også?»

«Neppe, det blir du som må bruke sparepengene dine på meg. Og jeg vil ha litt kraft i bilen, så jeg kan kjøre bort til deg med de nye køllene, bare for å gi deg visittkortet med den nye tittelen min.»

«Eh … unnskyld meg … Mr. Blackwell.»

Ethans hode spratt opp. Assistenten hans sto i kontordøren. «Ja, Bella?» Så snart filiallederen var ansatt, skulle Bella bli den nye kontorsjefen på den lokasjonen.

«Den neste kandidaten er her. En Ms. …» Bella så ned på dokumentene i hånden sin. «Baldwin. Zoe Baldwin.»

«Ok. Gi meg to minutter, og send henne inn.»

«Ja visst, sir.»

Bella gikk, og Ethan vendte tilbake til samtalen. «Den neste kandidaten er her. Håper hun er bedre enn den forrige. Snakkes senere.»

«Bra. Lykke til. Jeg skal sende deg noen bilder av køllene jeg vil ha når du taper veddemålet.»

«Ha! Senere, storebror.» Ethan la på.

Han så ikke akkurat frem til alle intervjuene. De siste dagers møter med potensielle kandidater, som skulle drive de nye filialene av Blackwell Wealth Management i hans område, hadde vært litt slitsomme. Han og Carter hadde allerede utvekslet noen interessante intervjuhistorier siden faren ga dem i oppdrag å utvide selskapet.

De fikk ansvar for å åpne flere filialer i sine områder. Ethan hadde ansvaret for hele Long Island, fra Cross Island Parkway til Montauk. Carters område inkluderte de fem bydelene i New York City, og kollegaen deres, Dillon Chambers, hadde ansvaret for utvidelsen i Westchester County. Alle hadde stillinger som regiondirektører, og basert på hvor godt de klarte seg de neste seks månedene, ville en av dem bli valgt til ny visepresident for alle områdene.

Med stillingen fulgte en imponerende lønn, en ny bonusstruktur og et hjørnekontor med fantastisk utsikt mot nedre Manhattan.

«Klar, sir?» Bella var i døren igjen.

«Ja takk. Send henne inn.» Ethan lukket øynene og trakk pusten dypt. La henne være normal.

«God morgen, Mr. Blackwell.»

Kvinnestemmen gikk rett gjennom ham. Ethan kikket opp. Han reiste seg sakte. Instinktivt rettet han hånden mot åpenbaringen som kom mot ham. Hun var praktfull. Så praktfull at han faktisk måtte tenke seg om før han klarte å svare.

«Eh. Ja. God morgen, Ms. …»

«Baldwin. Zoe Baldwin.»

«Ja.» Ethan håndhilste og stakk deretter hendene i bukselommene.

Ms. Baldwin ble stående, og stillheten mellom dem runget brått i Ethans ører.

«Vær så god, sitt.» Han tok seg sammen. «Har du med en kopi av CV-en din?»

«Ja.» Hun ga ham den. Ethan merket seg at hun ikke hadde noen ring på fingeren.

«Flott.» Han grep CV-en og begynte å titte på den uten å lese et eneste ord.

Han hadde allerede avgjort at han ikke kunne ansette denne kvinnen. Etter et blikk på henne husket han knapt navnet sitt. Det var ikke bra.

«Hm.» Han lot som han kikket på punktene på CV-en. De kunne like gjerne ha vært skrevet på gresk. Han måtte tvinge fokuset over på kvalifikasjonene hennes. Imponerende.

Ethan la CV-en foran seg. «Hvorfor Blackwell Wealth Management?»

«Historien deres det siste tiåret har vært ganske imponerende, til tross for noen utfordringer her og der», begynte hun. «Dere ser ut til å ha taklet de utfordringene ganske bra. Ikke bare har dere overlevd, men blomstret. Dere har hatt en helt enestående vekst.»

Zoe virket rolig og avslappet. «Finanspressen pleide å ha dere på listen over kommende stjerner, men nå anbefaler de dere som et sted å investere og jobbe. Medarbeiderne og kundene deres gir dere gode skussmål. Det omdømmet skyldes ikke tilfeldigheter eller flaks, men at dyktige folk leder dyktige team som jobber hardt.»

Hun hevet haken. «Jeg er en hardtarbeidende lagspiller som lærer raskt, og jeg er dyktig på områdene dere mangler folk. Jeg er også velutdannet og smart nok til å holde meg med gode mentorer som er veldig kunnskapsrike, har gode forbindelser og hjelper meg med karrieren. Jeg er veldig ambisiøs og tror virkelig at jeg kan hjelpe selskapet å nå sine mål. Jeg ser frem til å bli med i et solid team og fortsette å utvikle meg og vokse, og jeg tror Blackwell er stedet hvor det kan skje.»

Zoe smilte selvsikkert. Ikke selvtilfreds.

Ethan visst nesten ikke hva han skulle spørre om. Hun hadde sagt alle de rette tingene. Han ville hyle, du er ansatt. I stedet nikket han, kikket litt mer på CV-en hennes og stilte noen spørsmål om de forskjellige jobbene hun hadde hatt.

Hvert svar var bedre enn det forrige. Ethan var virkelig imponert. Han så allerede for seg at hun ledet en filial og kanskje overtok jobben hans når han ble forfremmet til visepresident. Smart og vakker. Så hva var galt med henne?

«Har du noen spørsmål til meg, Ms. Baldwin?»

«Ja, jeg har noen. Det ryktes om en mulig resesjon, hva er Blackwells strategi for å beskytte selskapets, medarbeidernes og klientenes interesser, i tillegg til verdiene deres?»

Jøss! Hun er dyktig. «Det er et godt spørsmål.»

Ethan fortalte om organisasjonens strategiske mål og forklarte at til tross for ryktene om resesjon, var dette også det rette tidspunktet å utvide.

Zoe noterte mens han snakket og stilte noen flere skarpe spørsmål. Da leppene hennes beveget seg, oppdaget Ethan at han måtte konsentrere seg for å høre ordene. Han slet for å unngå å stirre. Det siste han ønsket var å gjøre ting ubehagelig for Zoe.

Ethan var sikker på at en av utfordringene hun nevnte, var den seksuelle trakasseringssaken de hadde håndtert noen år tidligere. Blackwell hadde umiddelbart agert på varselet, vist tydelig at de var imot trakassering og gjort forandringer for å unngå fremtidige tilfeller, men ikke før media fikk tak i nyheten og publiserte flere skarpe overskrifter. Det tok selskapet tid å komme over det.

Ethan besvarte det siste spørsmålet hennes om de neste skrittene i ansettelsesprosessen. Da hun bekreftet at hun ikke hadde flere spørsmål, reiste han seg. «Imponerende. Hvis du blir valgt til neste intervjurunde, kontakter vi deg.»

«Takk, Mr. Blackwell. Jeg håper å høre fra deg snart. Jeg har virkelig lyst til å jobbe for Blackwell Wealth Management og tror virkelig at begge parter ville tjene på det.»

Ethan smilte. Igjen sa hun det rette. «Takk, Ms. Baldwin.» Han strakte frem hånden. Håndflaten hennes var like myk som han husket fra intervjuets begynnelse. Han slapp den og nikket. Hun snudde seg for å gå, og Ethan forsøkte ikke å stirre etter henne. Da hun var ute, sank han bakover i stolen.

Han sukket. Hun var den beste kandidaten så langt. Men hvordan kunne han ansette en kvinne han knapt kunne ta blikket fra? Det måtte bety problemer.

Han kikket på klokken. Femten minutter før neste intervju. Han gjorde noen notater på CV-en hennes og la den til side før han sjekket hvem som var neste. Han kunne ikke la seg overvelde av enda en praktfull skjønnhet.

Ettersom han hadde noen minutter til overs, sjekket han meldinger, for ikke å tenke på Zoe Baldwin. Da han åpnet e-posten, lå navnet hennes på toppen i innboksen. Han klikket og leste meldingen hennes. Hun takket ham fordi han tok seg tid til å treffe henne. Hun gjentok et par nøkkelpoenger fra intervjuet og skrev at hun håpet å høre fra ham snart. Hun avsluttet med en setning om at hun var takknemlig for at mentoren hennes, Ms. Willena Williams, hadde gjort henne oppmerksom på stillingen.

Smart kvinne. Å nevne at du hadde en respektert kvinne som Willena Williams, som mentor, kunne aldri skade. Zoe Baldwin samlet stadig flere poeng.

Kanskje måtte Ethan finne ut hvordan han kunne samarbeide med en vakker kvinne som forstyrret fokuset hans. Han var en erfaren mann. Dessuten var han profesjonell. Men det var noe ved Zoe Baldwin som ville sette ham på prøve. Han kunne føle det.

Han tenkte litt lenger. Han trengte det rette teamet for å garantere seier. Zoe ville definitivt være verdifull.

Dette var sjansen hans. Han måtte imponere faren og få den forfremmelsen. Carter hadde en fordel Ethan ikke hadde. Ethan hadde mye mer å bevise for faren enn Carter noensinne ville ha.

Zoe prøvde det femte antrekket. De fire andre lå på sengen. Hun vred seg foran speilet og ristet på hodet før hun tok av seg dressjakken igjen. Hun slengte den på sengen også, tok av seg buksene og kastet dem på toppen av haugen.

Hun lo for seg selv og tenkte at antrekket var viktig fordi det var den første dagen, og hun måtte imponere og virke profesjonell. Noe av det var sant, men den virkelige grunnen var at hun ville ta seg godt ut for den nye sjefen

Zoe måtte erkjenne at Ethan Blackwell var den kjekkeste mannen hun noensinne hadde sett. Det var noe ved ham. Han var smart, selvsikker og han bare oste av tiltrekningskraft. Det andre intervjuet hadde gått enda bedre enn det første. Hun hadde vært fast bestemt på å få jobben, men hadde allikevel følt at hun var betatt av ham da hun forlot kontoret hans for andre gang. De neste dagene dukket han stadig opp i tankene. Da han ringte og tilbød henne jobben, ble hun nesten mo i knærne ved tanken på å være nær ham hver dag.

Hun lo av seg selv. Hvorfor føltes det som hun gikk på videregående og var forelsket i den pene, populære gutten? Sannheten var at hun i tillegg til å undersøke selskapets bakgrunn også hadde undersøkt litt angående den nye sjefen. Han var velrespektert og støttet lokalsamfunnet. Han og broren, Carter, var ungkarer. De var også fra Blackwell-familien, hvilket betød at de kom fra en annen verden, full av velstand og stamtavler. Det eneste vinduet hennes inn i den eksklusive verdenen var klientene hun hjalp med økonomistyring.

Hun grep den marineblå buksedrakten fra haugen på sengen og tok den på seg igjen sammen med en lyserosa bluse med matchende belte. Hun stakk de strømpekledde føttene i et par marineblå høyhælte sko. Med gulløredobber og gullkjede var hun klar for sin første dag hos Blackwell Wealth Management. Hun studerte speilbildet sitt en siste gang og sukket.

«La oss gjøre dette, jente», sa hun.

Hun hektet vesken på skulderen og grep bilnøklene. I motsetning til den forrige jobben var det bare en femten minutters kjøretur til denne. Ved siden av den imponerende nye lønnen, var det en av de beste fordelene med den nye jobben. Det og at hun hadde en latterlig kjekk sjef å se på hver dag.

Det var alt Ethan skulle være for henne, noe pent å se på. Å gå på stevnemøter med sjefen var uaktuelt. Hun hadde sett folk rote til karrieren sine med stevnemøter på jobben. Zoe visste at når hun hadde jobbet sammen med Ethan noen uker, ville hun bli vant til ham, og det pene utseendet ville ikke bety noe lenger.

Dessuten hadde en mann som Ethan sikkert nok av kvinner å velge mellom. Kvinner som sikkert kom fra samme bakgrunn, perfekte, privilegerte og velstående. Zoe var ingen av delene, og det var greit.

Hun viklet et sjal rundt halsen før hun gikk ut i den kjølige høstluften. Dressjakken var nok beskyttelse ellers.

«Han er sikkert arrogant», sa hun til speilbildet sitt da hun satte bilen i revers og rygget ut fra plassen sin i parkeringskjelleren.

«Arrogant og overlegen», fortsatte hun. «Fra et privilegert hjem med to foreldre.»

Kvinnene på jobben var sikkert kvalmende betatt av ham. Det var nok til at hun styrte unna en mann. Hun kunne allerede forestille seg hviskingen om ham. Noe hun aldri ville delta i. Diskré blikk ville være nok for henne. Hun verdsatte kjekke menn, men hun trengte aldri en mann.

Reisen gjennom noen av Nassau Countys mest travle gater varte lenger enn de femten minuttene hun hadde beregnet. Heldigvis hadde hun satt av en halvtime til turen. Det var all tiden hun trengte for å forberede seg på den første dagen.

Denne filialsjefstillingen hadde alt hun ønsket og trengte. Godene som fulgte med, var de beste hun noensinne hadde fått. Snart ville hun lede et ganske stort team og var klar for utfordringen. Hun så frem til å være en rettferdig, bestemt og motiverende leder.

Hun parkerte på en av plassene tilhørende Blackwell Wealth Management og gikk inn.

Bella, den nye kontorsjefen, førte Zoe til kontoret hun skulle ha. Det var litt mindre enn Ethans enorme hjørnekontor og lå rett ved siden av hans.

Utenfor kontoret sitt studerte Zoe det åpne kontorlandskapet. Blikket gled over de tomme arbeidsplassene som hun skulle bidra til å fylle de neste par ukene. Hun gledet seg til å kunne delta i byggingen av teamet.

Akkurat da Bella hadde hjulpet henne å komme i gang på laptopen, hørte de fottrinn. Sommerfuglene blafret i Zoes mage. Før hun så ansiktet hans, før hun hørte stemmen, følte hun ham. Ethan hadde ankommet.

Et øyeblikk senere dukket han opp i kontordøren og så ut som et kunstverk. Hun klarte ikke å hindre blikket i sakte å gli over hele ham. Skreddersydd dress, italienske designersko, kritthvit skjorte. Hun merket seg alt fra den perfekte kjeven, til de perlehvite tennene og de fyldige leppene med det strålende smilet.

Hun satt stivt for ikke å skjelve. Snart. En dag snart ville han ikke påvirke henne slik. Hun ville kjenne ham, ville ikke legge merke til hvor vakker han var. Inntil videre måtte hun takle reaksjonen på ham.

«God morgen, damer», sa han.

«God morgen.» Zoe nikket kort og festet blikket på skjermen igjen.

«God morgen, Mr. Blackwell», sa Bella.

Ethan viftet med fingeren. «Jeg ba deg kalle meg Ethan.»

«Å. Ja. Ethan. God morgen, Ethan.»

«Zoe.» Ethan sa ikke navnet hennes på noen spesiell måte, men det føltes allikevel som han kalte på henne. «Jeg håper du finner deg til rette. Skal vi møtes om en time, etter at du har fått litt mer tid her?»

«Ja visst, Mr. Bl…» Zoe bråstoppet da Ethan hevet øyenbrynene og skakket på hodet. «Ja visst, Ethan.»

«Det er bedre. Vi er et team her.»

«Ja, selvsagt», svarte Zoe.

«Bra.» Ethan kikket på klokken. «Sees om en time.»

Zoe smilte og nikket.

Etter tretti minutter til med Bella, var alt på plass. Da Bella forlot kontoret hennes, lente Zoe seg tilbake, lukket øynene og sukket. Sommerfuglene hadde dempet seg, men hun lurte på hvordan hun skulle overleve å jobbe så tett på denne mannen. Hun måtte bare finne ut av det. Hun trengte jobben.

